ນຳໃຊ້ກາລະໂອກາດຢ່າງສຸດຂີດຈາກການເຊື່ອມໂຍງເຂົ້າກັບສາກົນ ເພື່ອຍູ້ແຮງການສົ່ງອອກ
(ທ່ານນາຍົກລັດຖະມົນຕີ ຫງວຽນເຕີນຢຸງ ກ່າວຄຳເຫັນທີ່ກອງປະຊຸມ)
ນຳໃຊ້ກາລະໂອກາດຢ່າງສຸດຂີດຈາກການເຊື່ອມໂຍງເຂົ້າກັບສາກົນເພື່ອຍູ້ແຮງການສົ່ງອອກ. ນີ້ແມ່ນໜຶ່ງໃນບັນດາຄວາມຮຽກຮ້ອງຂອງທ່ານນາຍົກລັດຖະມົນຕີ ຫງວຽນເຕີນຢຸງ ໄດ້ວາງອອກສຳລັບຂະແໜງອຸດສາຫະກຳການຄ້າ ທີ່ກອງປະຊຸມສະຫຼຸບວຽກງານປີ 2015 ແລະ ຜັນຂະຫຍາຍໜ້າທີ່ປີ 2016 ຂອງກະຊວງອຸດສາຫະກຳການຄ້າຫວຽດນາມ ເຊິ່ງດຳເນີນໃນວັນທີ 31/12, ຢູ່ຮ່າໂນ້ຍ. ທີ່ກອງປະຊຸມ, ກະຊວງອຸດສາຫະກຳການຄ້າຫວຽດນາມ ໃຫ້ຮູ້ວ່າ, ປີ 2015 ຫວຽດນາມ ບັນລຸໄດ້ບັນດາຜົນງານໃນການເຊື່ອມໂຍງດ້ານເສດຖະກິດເຂົ້າກັບສາກົນຢ່າງຕັ້ງໜ້າ ເມື່ອລົງນາມໃນສັນຍາການຄ້າເສລີ (FTA) ກັບສຳພັນທະມິດອາຊີ - ເອີລົບ ແລະ ສ.ເກົາຫຼີ, ພ້ອມທັງສິ້ນສຸດການເຈລະຈາ FTA ກັບສະຫະພາບເອີລົບ (EU) ແລະ ສັນຍາການຄ້າຂ້າມປາຊີຟິກ (TPP). ນີ້ໄດ້ຮັບຖືວ່າແມ່ນບາດກ້າວທີ່ໃຫຍ່ຫຼວງໃນວິວັດການເຊື່ອມໂຍງເຂົ້າກັບສາກົນຂອງຫວຽດນາມ, ສ້າງທີ່ຕັ້ງໃໝ່, ຄວາມສະດວກໃໝ່ໃຫ້ແກ່ການພັດທະນາ. ຕີລາຄາສູງການປະກອບສ່ວນຂອງກະຊວງອຸດສາຫະກຳການຄ້າ, ທ່ານນາຍົກລັດຖະມົນຕີ ຫງວຽນເຕີນຢຸງ ຊີ້ແຈ້ງວ່າ.
“ບັນດາສັນຍາແມ່ນເງື່ອນໄຂເພື່ອໃຫ້ພວກເຮົາບັນລຸຜົນສຳເລັດ, ປະຈຸບັນຕ້ອງໂຄສະນາໃຫ້ປະຊາຊົນ, ບັນດາວິສາຫະກິດເຂົ້າໃຈກ່ຽວກັບປະຊາຄົມອາຊຽນ, ກໍຄືບັນດາຄວາມສະດວກ, ຄວາມຫຍຸ້ງຍາກຂອງ FTA ແລະ TPP ກັບປະເທດຕ່າງໆ. ເມື່ອລົງນາມແລ້ວ, ແມ່ນຕ້ອງມີໂຄງການເຄື່ອນໄຫວຄືແນວໃດ, ຕ້ອງລົງທຶນຄືແນວໃດ, ວິສາຫະກິດຕ້ອງມານະພະຍາຍາມສ້າງໂຄງປະກອບຄືນໃໝ່ຄືແນວໃດ ເພື່ອບືນຕົວຂຶ້ນ ແລະ ເຊື່ອມໂຍງ. ຂ້າພະເຈົ້າເຊື່ອໝັ້ນວ່າ, ເມື່ອມີຄວາມເຂົ້າໃຈແລ້ວ, ປະຊາຊົນ, ວິສາຫະກິດຫວຽດນາມ ຈະມີການກະທຳຢ່າງມີຫົວຄິດປະສິດສ້າງ ແລະ ມີກຳລັງແຮງພຽງພໍເພື່ອເຂົ້າຮ່ວມການຮ່ວມມື, ແກ່ງແຍງໃນຕະຫຼາດສາກົນ”.
ທ່ານນາຍົກລັດຖະມົນຕີ ຍັງໃສ່ໃຈກະຊວງອຸດສາຫະກຳການຄ້າ ສຸມໃສ່ພັດທະນາຕະຫຼາດພາຍໃນປະເທດ, ຕິດພັນກັບບັ້ນຂົນຂວາຍ “ຊາວຫວຽດນາມ ບຸລິມະສິດຊົມໃຊ້ສິນຄ້າຫວຽດນາມ”, ເບີກກວ້າງລະບົບແຈກຢາຍ, ສ້າງບັນດາຮົ້ວກີດຂວາງດ້ານເຕັກນິກໃຫ້ເໝາະສົມກັບຄຳໝັ້ນສັນຍາ ແລະ ທຳນຽມສາກົນ…
(ແຫຼ່ງຄັດຈາກ VOV)